સંસદની જેમ પહેલો દિવસ તો જેમ તેમ પૂરો થયો. પડોશીના મોઢાં સાવ પડી ગયાં. અમારા પતિ પત્નીના બરફગોળા જેવાં ઝગડાથી એમને કરમુક્ત મનોરંજન મળતું હતું, એ બંધ થઇ જતાં એમનાં મોઢાં ભરેલી સિમેન્ટની કોથળીની માફક ફૂલેલા હતા. ફરી નર્મદ પ્રગટ થયા, ફરી એમણે કહ્યું, “ચિંતા કરીશ નહિ. ફુગાવાનો આંક ભલે સૌના મોઢા પર આવી જાય, પણ સભ્યતા માટે ડગલું ભર્યું છે તો નાં હટવું……” ફિલ્મ મુન્નાભાઈ એમબીબીએસ માં ગાંધીજી પ્રગટ થતાં હતા. અને મારામાં કવિ નર્મદ પ્રગટ થતાં હતાં. એમની મને ભારે હુંફ મળતી, પછી તો હું સભ્યતાના મ્હોરા સાથે ફળિયામાં ગયો. અગાઉ જેની જેની સાથે બાથડ્યો હતો, એ બધાને મળ્યો. કેટલાકને જય જય કર્યાં. તો કેટલાકે જા જા કર્યું. છતાં મને દુખ નાં થયું. મેં પણ નક્કી રાખેલું કે, કોઈ આપણા ગાલ ઉપર એક તમાચો મારે તો એની સામે બીજો ગાલ ધરવો. અને બીજા ગાલ ઉપર પણ તમાચો મારે તો ગાલનાં બદલામાં ગાળ તો બીલકુલ નહિ કાઢવી.